b'\n_START_ARTICLE_\nAntanas Dap\xc5\xa1ys\n_START_PARAGRAPH_\nAntanas Dap\xc5\xa1ys (g. 1945 m. liepos 21 d. Medin\xc4\x97s vienkiemyje, Rozalimo apylink\xc4\x97, Pakruojo rajonas) \xe2\x80\x93 teisininkas, Lietuvos kriminologas, vienas i\xc5\xa1 Vaik\xc5\xb3 teis\xc4\x97s apsaugos tarnybos k\xc5\xabr\xc4\x97j\xc5\xb3, buv\xc4\x99s Teis\xc4\x97s instituto direktorius, neetatinis valstyb\xc4\x97s konsultantas vie\xc5\xa1osios teis\xc4\x97s ir nusikalstamumo prevencijos klausimais, Konsultacin\xc4\x97s vaik\xc5\xb3 reikal\xc5\xb3 tarybos prie Lietuvos Respublikos Prezidento narys, Nusikalstamumo prevencijos Lietuvoje centro valdybos pirmininkas._NEWLINE_T\xc4\x97vas \xe2\x80\x93 Juozapas Dap\xc5\xa1ys (1910-1959 m.), Motina \xe2\x80\x93 Anel\xc4\x97 Dap\xc5\xa1ien\xc4\x97 (1912-1983). Broliai Ignas (1936-1979) ir Aleksas (1940-1966). Sesuo \xe2\x80\x93 Stas\xc4\x97 (g. 1936 m.), pensinink\xc4\x97.\n_START_SECTION_\nBiografija\n_START_PARAGRAPH_\n1953-1964 m. baig\xc4\x97 Rozalimo vidurin\xc4\x99 mokykl\xc4\x85, 1966-1971 m. \xe2\x80\x93 Vilniaus universiteto Teis\xc4\x97s fakultet\xc4\x85. V\xc4\x97liau k\xc4\x97l\xc4\x97 kvalifikacij\xc4\x85 \xc4\xafvairaus profilio teis\xc4\x97s ir kriminologijos kursuose ir sta\xc5\xbeuot\xc4\x97se (Lietuvos ir u\xc5\xbesienio mokslo centruose)._NEWLINE_1971 m.-1975 m. Teis\xc4\x97s ekspertiz\xc4\x97s mokslinio tyrimo instituto Nusikalstamumo prie\xc5\xbeas\xc4\x8di\xc5\xb3 tyrimo, precencini\xc5\xb3 priemoni\xc5\xb3 rengimo ir \xc4\xafstatym\xc5\xb3 tobulinimo skyriaus jaunesnysis mokslinis bendradarbis, nuo 1975 m. sektoriaus ved\xc4\x97jas, nuo 1990 m. iki 1992 m. Valstybin\xc4\x97s teisin\xc4\x97s informacijos departamento prie Teisingumo ministerijos Kriminologini\xc5\xb3 tyrim\xc5\xb3 skyriaus ved\xc4\x97jas, nuo 1992 iki 2002 m. Teis\xc4\x97s instituto direktorius. Nuo 2000 m. kovo m\xc4\x97n. Vyriausiosios tarnybin\xc4\x97s etikos komisijos (VTEK) pirmosios sud\xc4\x97ties, sudarytos Lietuvos Respublikos Seimo, narys (delegavo Seimo Pirmininkas Vytautas Landsbergis)._NEWLINE_Nuo 2000 m. gruod\xc5\xbeio 20 d. Komisijos teis\xc4\x97k\xc5\xabros modeliui parengti darbo grup\xc4\x97s narys, nuo 2003 m. spalio 22 d. darbo grup\xc4\x97s Nepilname\xc4\x8di\xc5\xb3 justicijos programos projektui parengti narys, Konsultacin\xc4\x97s \xc5\xa1eimos ir vaiko tarybos prie Respublikos Prezidento pirmininkas._NEWLINE_Apie 90 mokslini\xc5\xb3 publikacij\xc5\xb3 teis\xc4\x97s ir nusikalstamumo prevencijos klausimais autorius. Nusikalstamumo prevencijos Lietuvoje centro projekto bendraautoris ir konsultantas. Mokslo programos \xe2\x80\x9eKriminalin\xc4\x97 justicija ir nusikalstamumo prevencijos strategija" bendraautoris ir vienas i\xc5\xa1 vadov\xc5\xb3; vadovavo mokslo taikomajai studijai (bei programai) \xe2\x80\x9eNepilname\xc4\x8di\xc5\xb3 kriminalin\xc4\x97s justicijos reforma Lietuvoje\xe2\x80\x9d, dalyvavo rengiant naujus Lietuvos Respublikos kodeksus, kitus \xc4\xafstatymus, kuriant organizuoto nusikalstamumo ir korupcijos prevencijos strategij\xc4\x85 ir nacionalinio nusikalstamumo kontrol\xc4\x97s Lietuvoje koncepcij\xc4\x85. Skait\xc4\x97 prane\xc5\xa1imus tarptautin\xc4\x97se ir nacionalinio lygio mokslin\xc4\x97se praktin\xc4\x97se konferencijose, seminaruose ir kt._NEWLINE_Nuo 2000 m. spalio 24 d. Lietuvos teis\xc4\x97s universiteto tarybos narys._NEWLINE_Ved\xc4\x99s. \xc5\xbdmona Kristina Nijol\xc4\x97 Paleckait\xc4\x97, Vilniaus apygardos teismo (VAT) teis\xc4\x97ja.'